
SAISTOŠIE NOTEIKUMI
Ādažos, Ādažu novadā
				
2026. gada 27.augustā									Nr.__/2026	

Par zupas virtuves pakalpojuma piešķiršanas kārtību Ādažu novadā

[bookmark: _Hlk132810803]Izdoti saskaņā ar Pašvaldības likuma 44. panta pirmo daļu, Sociālo pakalpojumu un sociālās palīdzības likuma
3. panta otro un trešo daļu un 32. pantu
I. Vispārīgie noteikumi
1. Saistošie noteikumi nosaka zupas virtuves pakalpojuma (turpmāk – pakalpojums) piešķiršanas un sniegšana kārtību. 
2. Pakalpojumu organizē Ādažu novada sociālais dienests (turpmāk – Sociālais dienests) un to finansē no pašvaldības budžeta līdzekļiem. 
II. Pakalpojuma saņemšana
3. Tiesības saņemt pakalpojumu ir Ādažu novadā deklarētām trūcīgām un maznodrošinātām mājsaimniecībām, kuras par tādām atzinis Sociālais dienests, kā arī personām, kuras nonākušas krīzes vai ārkārtas situācijā neatkarīgi no deklarētās dzīvesvietas.
4. Sociālais dienests pakalpojuma sniedzējam katru mēnesi sniedz informāciju par personām, kurām ir tiesības saņemt pakalpojumu. 
5. Persona, ierodoties pakalpojuma saņemšanas vietā, uzrāda pakalpojuma sniedzējam personu apliecinošu dokumentu vai nosauc savu vārdu, uzvārdu un dzīvesvietas adresi. Pakalpojuma sniedzējs pārbauda personas datus Sociālā dienesta iesniegtajā sarakstā un izsniedz pakalpojumu personām, kuras sarakstā iekļautas. Pakalpojuma saņemšanu persona apliecina ar parakstu pakalpojuma sniedzēja uzskaites dokumentā.
6. Pakalpojums tiek nodrošināts trīs darbdienas nedēļā, no 1.novembra līdz 30.aprīlim.
7. Informāciju par pakalpojuma sniegšanas vietām un darba laiku izliek redzamā vietā Sociālajā dienestā un publicē Ādažu novada pašvaldības tīmekļvietnē www.adazunovads.lv.
8. Vienā ēdiena izdales reizē persona saņem 1 litru zupas.
9. Ēdienu izsniedz līdzi nešanai personai piederošos slēgtos traukos.
III. Noslēguma jautājumi
10. Saistošie noteikumi stājas spēkā ar 2026.gada 1.novembri.
11. Ar šo noteikumu spēkā stāšanos spēku zaudē Ādažu novada pašvaldības 2021. gada 27.oktobra saistošie noteikumi Nr.28/2021 “Par sociālo pabalstu “Zupas virtuve” Ādažu novadā”.

PASKAIDROJUMA RAKSTS
Ādažu novada pašvaldības domes 2026. gada 27. augusta saistošajiem noteikumiem Nr. _____ “Par zupas virtuves pakalpojuma saņemšanas kārtību Ādažu novadā”

	Paskaidrojuma raksta sadaļas un norādāmā informācija

	1. Mērķis un nepieciešamības pamatojums
1.1. Ir izstrādāti jauni saistošie noteikumi ,,Par zupas virtuves pakalpojuma saņemšanas kārtību Ādažu novadā” (turpmāk - Noteikumi).
1.2. Līdz šim Ādažu novada pašvaldībā bija spēkā 2021. gada 27. oktobra saistošie noteikumi Nr. 28/2021 “Par sociālo pabalstu “Zupas virtuve” Ādažu novadā”. Minētie noteikumi noteica zupas virtuves kā pabalsta piešķiršanas kārtību, kas neatbilst reālai situācijai. Zupu Ādažu novada sociālā dienesta klientiem nodrošina pakalpojuma sniedzējs, kurš tiek izvēlēts normatīvajos aktos noteiktā kārtībā. 
1.3. Ņemot vērā, ka līdzšinējā talonu sistēma faktiski vairs netiek izmantota un pakalpojuma saņemšanas uzskaite notiek, pakalpojuma sniedzējam pārbaudot personu Sociālā dienesta iesniegtajā sarakstā, šāda kārtība tiek nostiprināta arī Noteikumos, lai nodrošinātu tiesisko skaidrību gan personām, gan pakalpojuma sniedzējam. 
1.4. Izvērtējot zupas virtuves pakalpojuma sniegšanu un tā faktisko izmantošanu, konstatēts, ka pakalpojums piecu darbdienu nedēļā netiek pilnībā izmantots. Iepriekšējos pakalpojumu sniegšanas periodos, regulāri veidojās situācijas, kad daļa sagatavotās zupas paliek neizsniegta, kā arī ne visi pakalpojuma saņēmēji, kuri pieteikušies pakalpojumam, ierodas pēc ēdiena. 
1.5. Ņemot vērā faktisko pieprasījumu, secināms, ka pakalpojuma nodrošināšana piecas darbdienas nedēļā nav ekonomiski pamatota un rada nelietderīgu pašvaldības finanšu līdzekļu izlietojumu, jo tiek segtas izmaksas par neizmantotu pakalpojumu.
1.6. Lai nodrošinātu efektīvāku pašvaldības budžeta līdzekļu izmantošanu, vienlaikus saglabājot iespēju iedzīvotājiem saņemt nepieciešamo atbalstu, zupas virtuves pakalpojums tiks nodrošināts trīs darbdienas nedēļā.
1.7. Pakalpojuma sniegšanas vietu skaitu un atrašanās vietu turpmāk noteiks Sociālais dienests, nevis atsevišķs domes lēmums, lai vietas varētu operatīvi pielāgot pakalpojuma saņēmēju skaitam un dzīvesvietai konkrētajā teritorijā. Informācija par vietām joprojām tiks publicēta Sociālajā dienestā un pašvaldības tīmekļvietnē.

	2. Fiskālā ietekme uz pašvaldības budžetu 
2.1. Noteikumu īstenošana:
2.1.1.  samazina vai palielina pašvaldības budžetu izdevumu daļu – 2026. gada budžetā zupas virtuves pakalpojumam ir asignēti EUR 25 830 euro, samazinot zupas virtuves pakalpojuma saņemšanu līdz 3 darbdienām nedēļā, izdevumi 2026.gada novembrī un decembrī sniegtajam pakalpojumam samazināsies par 2730 euro, jo pakalpojuma sniegšana notiks 27 dienas, līdzšinēj 40 dienu vietā. Šobrīd zupas cena ir 4.20 ar PVN. Vienlaikus jāņem vērā, ka zupas cena būs atkarīga pakalpojuma sniedzēja piedāvātas cenas. Apstiprinot noteikumus nākošajā gadā finansējums samazināsies par aptuveni 9000 euro gadā, ja zupas cena paliks nemainīga. 

	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī uz konkurenci
3.1. Sociālā ietekme – plānots, ka šie noteikumi pozitīvi ietekmēs mērķa grupu, uz kuru attiecināms tiesiskais regulējums – trūcīgas un maznodrošinātas mājsaimniecības un personas krīzes vai ārkārtas situācijās.
3.2. Šo noteikumu tiesiskais regulējums neietekmēs uzņēmējdarbības vidi pašvaldības teritorijā.
3.3. Ietekme uz vidi – neradīs ietekmi uz vidi.
3.4. Ietekme uz uzņēmējdarbības vidi pašvaldības teritorijā – nav attiecināma.
3.5. Ietekme uz konkurenci – nav ietekmes uz konkurenci. 

	4. Ietekme uz administratīvajām procedūrām un to izmaksām 
4.1. Institūcija, kurā fiziska persona var vērsties šo noteikumu piemērošanā, ir Sociālais dienests.  
4.2. Galvenie procedūras posmi un personām veicamās darbības, ko paredz Noteikumi, ir šādi – lai saņemtu zupas virtuves pakalpojumu personai Ādažu novada sociālajā dienestā ir jāiegūst trūcīgas vai maznodrošinātas mājsaimniecības statuss vai tiek konstatēts, ka persona nonākusi krīzes vai ārkārtas situācijā. Ja persona piekrīt saņemt zupas virtuves pakalpojumu, tad tā tiek iekļauta sarakstā, kurš tiek nodots pakalpojuma sniedzējam. Ar izdales vietām un dienām, kad pakalpojums tiek sniegts, varēs iepazīties sociālajā dienestā vai tīmekļvietnē www.adazunovads.lv. 
4.3. Paredzētās administratīvo procedūru izmaksas – nav paredzētas. 

	5. Ietekme uz pašvaldības funkcijām un cilvēkresursiem
5.1. Noteikumu izpildei nav nepieciešams veidot jaunas pašvaldības institūcijas, darba vietas vai paplašināt esošo institūciju kompetenci.

	6. Informācija par izpildes nodrošināšanu
6.1. Pašvaldības cilvēkresursi, kas tiks iesaistīti Noteikumu īstenošanā, ir Sociālā dienesta darbinieki (organizējot pakalpojuma iepirkšanu no privātpersonas, informējot pakalpojuma sniedzēju pa personām, kurām ir tiesības saņemt šo pakalpojumu un saskaņojot pakalpojuma sniedzēja atskaiti par sniegto pakalpojumu, Grāmatvedības nodaļa (apmaksājot pakalpojuma sniedzēja rēķinus).

	7. Prasību un izmaksu samērīgums pret ieguvumiem, ko sniedz mērķa sasniegšana
7.1. Noteikumi ir atbilstoši iecerētā mērķa sasniegšanas nodrošināšanai - sniegt atbalstu trūcīgām vai maznodrošinātām mājsaimniecībām, kā arī personām, kuras nonākušas krīzes vai ārkārtas situācijās.

	8. Izstrādes gaitā netika veiktas konsultācijas ar privātpersonām un institūcijām
8.1. Konsultācijām tika izmantots šāds sabiedrības līdzdalības veids: pēc Noteikumu izskatīšanas domes Izglītības, kultūras, sporta un sociālajā komitejā, to projekts tika publicēts pašvaldības oficiālajā tīmekļvietnē www.adazunovads.lv, kā arī informācija par projektu tika publicēta sociālajā tīklā - pašvaldības Facebook kontā, lai sasniegtu mērķgrupu, kā arī noskaidrotu pēc iespējas plašākas sabiedrības viedokli.
8.2. Publikācijā noteiktajā termiņā - no 2026.gada ______ līdz ______ iedzīvotāju priekšlikumi par Noteikumu projektu netika saņemti.
8.3. Cita veida saziņa un konsultācijas nav notikušas.

